സംഘടനാ വീഴ്ച, പിന്നില്നിന്ന് കുത്ത് കെ.പി.സി.സി. സമിതിക്ക് മുന്നില് പരാതിപ്രളയം ആലപ്പുഴ:നിയമസഭാ തെരഞ്ഞെടുപ്പില് ആലപ്പുഴ ജില്ലയില് യു.ഡി.എഫിനുണ്ടായ കനത്ത തിരിച്ചടിക്ക് കാര്യകാരണങ്ങള് നിരത്തി കെ.പി.സി.സി. സമിതിക്ക് മുന്നില് നേതാക്കള്. നിയമസഭാ തെരഞ്ഞെടുപ്പ് പരാജയത്തെക്കുറിച്ച് അന്വേഷിക്കുന്ന കെ.പി.സി.സി സമിതിയുടെ ആലപ്പുഴ ജില്ലയിലെ സിറ്റിങ് ഇന്നലെയാണ് ഡി.സി.സി ഓഫീസില് ആരംഭിച്ചത്. ജില്ലയിലെ കെ.പി.സി.സി രാഷ്ട്രീയകാര്യ സമിതി അംഗങ്ങള്, കെ.പി.സി.സി ഭാരവാഹികള്, നിര്വാഹകസമിതി അംഗങ്ങള്, കെ.പി.സി.സി അംഗങ്ങള് എന്നിവരെയാണ് ആദ്യ ദിനം വി.സി. കബീര് ചെയര്മാനും പുനലൂര് മധു, ഖാദര് മാങ്ങാട് എന്നിവര് അംഗങ്ങളുമായ സമിതി നേരില് കണ്ട് പരാതികള് കേട്ടത്. സംഘടനാ സംവിധാനം താഴേത്തട്ടില് നിര്ജീവമാണെന്ന പരാതി ഭൂരിഭാഗം നേതാക്കളും സമിതിയുമായി പങ്കുവച്ചു. തദ്ദേശ തെരഞ്ഞെടുപ്പിലുണ്ടായ വീഴ്ചകള്ക്ക് പരിഹാരം കണ്ടെത്തി മുന്നോട്ടുപോകാനായില്ല. അന്നു നേതാക്കള് കൂട്ടത്തോടെ കോവിഡ് ബാധിതരായ സാഹചര്യം ചൂണ്ടിക്കാട്ടിയായിരുന്നു ന്യായീകരണമെന്ന് വിമര്ശനം ഉണ്ടായി. അരൂര്, ചേര്ത്തല, ആലപ്പുഴ, അമ്ബലപ്പുഴ, ചെങ്ങന്നൂര്, മാവേലിക്കര എന്നിവിടങ്ങളിലുണ്ടായത് കനത്ത തിരിച്ചടിയാണെന്ന് നേതാക്കള് പറഞ്ഞു. അരൂര് സീറ്റ് നിലനിര്ത്താന് കഴിയാത്തതില് മുന് എം.എല്.എ ഷാനിമോള് ഉസ്മാനും സംഘടനയ്ക്കുള്ളിലെ പോരായ്മകള് ചൂണ്ടിക്കാട്ടിയതായാണ് അറിയുന്നത്. രമേശ് ചെന്നിത്തല മത്സരിച്ച ഹരിപ്പാട്ട് പോലും കോണ്ഗ്രസ് വോട്ടുകള് ചിലയിടങ്ങളില് കുറഞ്ഞത് ഗൗരവത്തോടെ കാണേണ്ടതുണ്ടെന്ന് അഭിപ്രായം ഉയര്ന്നു. സി.പി.എമ്മിലും സി.പി.ഐയിലും സ്ഥാനാര്ഥി നിര്ണയത്തെ ചൊല്ലി രൂക്ഷമായ ഭിന്നതകളും പരസ്യമായ പോസ്റ്റര് പ്രതിഷേധങ്ങളും യു.ഡി.എഫിന് വലിയ മുന്നേറ്റം ഉണ്ടാക്കുമെന്നാണ് കണക്കുകൂട്ടിയതെങ്കിലും അതെല്ലാം പാളിയതില് സംഘടനാ ദൗര്ബല്യങ്ങളാണ് പ്രധാനകാരണമായി ചൂണ്ടിക്കാട്ടപ്പെട്ടത്. ജില്ലയില് കുടുതല് മുന്നേറ്റം കൈവരിക്കാന് എന്.ഡി.എയ്ക്ക് സാധിക്കാതിരുന്നിട്ടും ഭൂരിപക്ഷ സമുദായ വോട്ടുകള് യു.ഡി.എഫിലേക്ക് വേണ്ടത്ര എത്തിയില്ല. പ്രത്യേകിച്ച് ഈഴവ പിന്നാക്കവിഭാഗങ്ങളുടെ വോട്ടുകള് സമാഹരിക്കാനാകാഞ്ഞത് ആ വിഭാഗങ്ങളുമായുള്ള ബന്ധം ദൃഡപ്പെടുത്താനുള്ള പ്രവര്ത്തനങ്ങള് ഉണ്ടാകാതിരുന്നതിനാലാണെന്ന് മുതിര്ന്ന നേതാക്കളില് ചിലര് പറഞ്ഞു. എന്നാല് ആലപ്പുഴ, അമ്ബലപ്പുഴ മണ്ഡലങ്ങളില് പ്രതീക്ഷിച്ചിരുന്ന ന്യൂനപക്ഷ വോട്ടുകളും വേണ്ടത്ര ലഭിച്ചില്ല. അമ്ബലപ്പുഴ മണ്ഡലത്തിലുള്പ്പെടുന്ന ആലപ്പുഴ നഗരസഭാ പരിധിയില് എല്.ഡി.എഫിന് വന് മുന്നേറ്റം കൈവരിക്കാനായത് മുസ്ലീം ന്യൂന പക്ഷ വോട്ടുകളുടെ ചോര്ച്ചയായും ചൂണ്ടിക്കാട്ടി. ഹരിപ്പാടിന് പുറമേ അമ്ബലപ്പുഴ, ആലപ്പുഴ, ചേര്ത്തല, അരൂര് എന്നിവിടങ്ങളില് ജയിച്ചുകയറാമെന്നായിരുന്നു നേതൃത്വത്തിന്റെ പ്രതീക്ഷ. എന്നാല് പാളയത്തില് പട ഈ കണക്കുകള് തെറ്റാന് പ്രധാന കാരണമായതായി പരാതികള് വന്നു. അമ്ബലപ്പുഴയില് ഡി.സി.സി പ്രസിഡന്റായിരുന്ന എം.ലിജുവിനെതിരെ മുന് ആലപ്പുഴ നഗരസഭാ ചെയര്മാന് ഇല്ലിക്കല് കുഞ്ഞുമോന് ഒളിഞ്ഞും തെളിഞ്ഞും പ്രവര്ത്തിച്ചതായി പരാതിപ്പെട്ടു. കുട്ടനാട്ടില് ഇടത് സ്ഥാനാര്ഥിക്കെതിരെ തുടക്കത്തില് പൊതുജനങ്ങള്ക്കിടയിലുണ്ടായിരുന്ന മതിപ്പില്ലായ്മ മുതലെടുക്കാനായില്ലെന്നും ഈ സീറ്റ് കോണ്ഗ്രസ് ഏറ്റെടുത്തിരുന്നെങ്കില് വിജയസാധ്യതയേറെയാണെന്നും അഭിപ്രായങ്ങള് ഉയര്ന്നു. ചെങ്ങന്നൂരില് യു.ഡി.എഫ് നേരിട്ടത് ചരിത്രത്തിലെ തന്നെ വന് തിരിച്ചടിയാണെന്നും കോണ്ഗ്രസ് അനുഭാവികളുടെ വോട്ടുകള് പോലും ഇടതുസ്ഥാനാര്ഥിക്ക് പോകാനുണ്ടായ സാഹചര്യത്തെകുറിച്ച് വിശദമായ അന്വേഷണം വേണമെന്നും ആവശ്യമുയര്ന്നു. വിവിധ മണ്ഡലങ്ങളിലെ വീഴ്ചയുമായി ബന്ധപ്പെട്ട് നിരവധി നേതാക്കള്ക്കെതിരെയും പരാതികള് ഉണ്ടായിട്ടുണ്ട്. സ്ഥാനാര്ഥികള്, തെരഞ്ഞെടുപ്പ് പ്രവര്ത്തനങ്ങളുടെ ചുമതലക്കാര് തുടങ്ങിയവരും സമിതിക്ക് മുമ്ബാകെ ഹാജരായി. ഡി.സി.സി ഭാരവാഹികള്, ബ്ലോക്ക് പ്രസിഡന്റുമാര്, പോഷകസംഘടന ജില്ലാ പ്രസിഡന്റുമാര് എന്നിവരെ സമിതി ഇന്നു കാണും.